គ្រោះទឹកជំនន់​នៅ​ព្រំដែន​​កាមេរូន​និង​ឆាដ​ធ្វើ​ឲ្យ​មនុស្ស​រាប់​ពាន់​នាក់​ប្រឈម​ភាព​អត់ឃ្លាន​និង​បាត់បង់​ទីលំនៅ
 រដ្ឋាភិបាល​ និង​ក្រុម​ជួយ​សង្គ្រោះ​​កំពុង​ស្ថិត​នៅ​តំបន់​ព្រំដែន​ដើម្បី​ជួយ​ពលរដ្ឋ​ដែល​ត្រូវ​ការ​ជំនួយ​នៅ​តំបន់​អាហ្វ្រិក​ភាគ​កណ្តាល​មួយ​នេះ។
ទីក្រុង KOUSSERI ប្រទេសកាមេរូន — ចំនួនអ្នកបាត់បង់ទីលំនៅដោយសារតែគ្រោះទឹកជំនន់កំពុងតែកើនឡើងនៅតំបន់ព្រំដែនរវាងភាគខាងជើងប្រទេសកាមេរូននិងប្រទេសឆាដដែលស្ថិតនៅជិតខាង។ ក្រុមអាជ្ញាធរកាមេរូននិយាយថា ភ្លៀងធ្លាក់ខ្លាំងដែលបានចាប់ផ្តើមនៅខែកញ្ញានិងកាន់តែអាក្រក់នៅពាក់ណ្តាលខែវិច្ឆិកាបានធ្វើឲ្យបាក់ច្រាំងទន្លេ Logone។ លោក Ali Khadil ដែលជាកសិករមួយរូបនៅក្រុង Kousseri បានប្រាប់ VOA កាលពីថ្ងៃទី២០ ខែវិច្ឆិកាថា ផ្ទះរបស់លោកនិងផ្ទះចំនួន១៥ខ្នងដទៃទៀតត្រូវបានបំផ្លិចបំផ្លាញដោយសារទឹកជំនន់។ លោក Khadil ថ្លែងថា៖«នៅម៉ោងប្រហែល៥ព្រឹក ទន្លេ Logone ជាប់ព្រំដែននឹងប្រទេសឆាដ បានបាក់ច្រាំង និងគួចយកផ្ទះសម្បែងទាំងអស់។ ខ្ញុំដឹងគុណព្រះជាម្ចាស់ដែលបានជួយជីវិតភរិយាចំនួន២នាក់និងកូនចំនួន៤នាក់របស់ខ្ញុំ។ ប៉ុន្តែគ្រួសាររបស់ខ្ញុំកំពុងតែប្រឈមនឹងភាពអត់ឃ្លាន ហើយកូនៗរបស់ខ្ញុំលែងមានមធ្យោបាយធ្វើដំណើរទៅសាលារៀនតទៅទៀតហើយ»។ អាជ្ញាធរនៅតំបន់ជាយភាគខាងជើងប្រទេសកាមេរូននិយាយថា ផ្ទះរាប់រយខ្នង និងកសិដ្ឋានជាច្រើនត្រូវបានបំផ្លាញចាប់តាំងពីថ្ងៃពុធ ទី១៨ ខែវិច្ឆិកាមក។ អ្នកនេសាទលោក Oumar Aziz អាយុ ៣៥ឆ្នាំ គឺជាអ្នកតំណាងឲ្យជនរងគ្រោះពីទឹកជំនន់។ លោក Aziz បានថ្លែងថា៖«ពលរដ្ឋកំពុងរង់ចាំស្បៀងអាហារនិងជំនួយសុខាភិបាលជាបន្ទាន់។ ទឹកទន្លេ Logone និងទន្លេ Chari ដែលហូរកាត់ក្រុង Kousseri បានកួចយកបាវខ្សាច់ដែលត្រូវបានដាក់ដើម្បីរារាំងការខូចខាតបន្ថែមទៀតដោយសារទឹកជំនន់នៅក្នុងភូមិ។ ទឹកជំនន់បានបំផ្លាញផ្ទះប្រមាណ៧០ភាគរយតាមបណ្តោយច្រាំងទន្លេ Logone ទាំងនៅក្នុងប្រទេសកាមេរូន និងប្រទេសឆាដ»។ នៅមិនទាន់អាចបញ្ជាក់លម្អិតពីចំនួនផ្ទះសម្បែងដែលត្រូវបានបំផ្លាញដោយសារទឹកជំនន់នៅប្រទេសឆាដនោះទេ។ ប៉ុន្តែប៉ុស្តិ៍ទូរទស្សន៍ជាតិ Tele Chad បានរាយការណ៍ថា រដ្ឋាភិបាលបានបញ្ជូនជំនួយស្បៀងអាហារទៅកាន់ជនរងគ្រោះ។ ចៅហ្វាយក្រុង Kousseri លោក Esseini Darkadre និយាយថា សាលាក្រុងកំពុងផ្តល់ស្បៀងអាហារនិងជំនួយសុខាភិបាលទៅកាន់ភាគីប្រទេសកាមេរូន។ លោក Darkadre ថ្លែងថា៖«កសិករជាច្រើននាក់មកពីតំបន់ដែលឥឡូវនេះ មានសភាពស្ងួតបានទៅស្នាក់នៅតាមបណ្តោយទន្លេដើម្បីដាំនិងលក់ដំណាំនៅប្រទេសកាមេរូននិងប្រទេសឆាដ។ សាលាក្រុងមានគម្រោងផ្លាស់ប្តូរទីតាំងពលរដ្ឋពីតំបន់ងាយរងគ្រោះតាមបណ្តោយទន្លេទៅកាន់ទីដែលមានសុវត្ថិភាពជាងនេះ»។ អាជ្ញាធរកាមេរូននិយាយថា កាកបាទក្រហមអន្តរជាតិនិងអង្គការសហប្រជាជាតិក៏កំពុងផ្តល់នូវជំនួយផងដែរ។ ភ្លៀងធ្លាក់ប្រចាំរដូវពីតំបន់ភ្នំនិងបឹង Chad តែងតែបង្កគ្រោះទឹកជំនន់នៅទន្លេ Logone និង Chari។ គ្រោះទឹកជំនន់ដ៏អាក្រក់បំផុតនៅភាគខាងជើងប្រទេសកាមេរូនកាលពីឆ្នាំ ២០១២ បានសម្លាប់មនុស្ស ៦០នាក់ បន្ទាប់ពីមានភ្លៀងធ្លាក់ខ្លាំងអស់រយៈពេលជាងមួយខែ។ អាជ្ញាធរកាមេរូននិយាយថា គ្រោះទឹកជំនន់កាលពីឆ្នាំមុនបានបណ្តាលឲ្យមនុស្សមួយសែននាក់នៅសងខាងព្រំដែនប្រទេសទាំងពីរបាត់បង់ទីលំនៅ៕